stanford-oval/wikipedia huggingface dataset:
Bhutanin maantiede
Fyysinen maantiede > Vuoristot

Maan pohjoisosissa sijaitsevat korkeat vuoret kohoavat pitkin Kiinan ja Bhutanin välistä rajaa. Bhutanin pohjoisosassa sijaitsevat myös Himalajan korkeimmat Bhutanin alueella olevat vuoret. Korkein huippu on 7 570 metrin korkeuteen kohoava Gangkhar Puensum. Se on myös maailman korkein valloittamaton vuori. Ennen Gangkhar Puensumin mittauksia Kula Kangrin (7 553 metriä) uskottiin olevan Bhutanin korkein huippu.
Bhutanissa on yli 20 vuorenhuippua, jotka kohoavat yli 7 000 metrin korkeuteen merenpinnasta. Maan jokilaaksojen matalin kohta on Drangme Chhu joen laaksossa lähellä Intian rajaa. Matalimmillaan se on 97 m merenpinnan yläpuolella, joten maalla on korkeuseroja yli 7000 metriä. Maan pohjoisosan vuorilla ilmasto on arktinen korkeimmilla alueilla. Alueella asuu harvakseltaan paimentolaisia, jotka hoitavat eläimiä, joille lumien sulamisvesien muodostamat joet ja laaksot tarjoavat laidunmaata.
Bhutanin keskiosassa Himalajaan kuuluvien mustien vuorten vuorijono muodostavaa vedenjakajan kahden suuren joen, Mo Chhun ja Drangme Chhun valuma-alueiden välillä. Molemmat joet laskevat Brahmaputraan ja lopulta Intian valtamereen. Mustien vuorten huiput ovat 1 500–2 700 metriä merenpinnan yläpuolella. Nopeasti virtaavat joet ovat muodostaneet mahtavia rotkoja alavammilla vuoristoalueilla. Keski-Bhutanin metsät tuottavat suurimman osan maan arvokkaasta metsäntuotannosta. Maan itäosaa halkoo toinen vuorijono, Dongavuoret. Maan länsiosassa sijaitsee hedelmällisiä viljeltyjä laaksoja.
Eteläosassa sijaitsevat Siwalikvuoret ovat korkeimmillaan noin 1 500 metriä korkeita. Vuoristo rajautuu etelässä subtrooppiselle Duarien tasankoalueelle. Suurin osa Duarien alueesta sijaitsee Intian puolella. Bhutanin Duarien alue jakautuu eteläiseen ja pohjoiseen osaan. Pohjoinen Duaarialue Himalajan juurella on karua ja maa on huokoista ja kuivaa. Kasvillisuus on tiheää ja villieläimiä on runsaasti. Eteläiset duarit ovat tasaisempia ja ruohikkoisempia, maaperä on hedelmällistä ja alueella kasvaa savannikasvustoa ja tiheää viidakkoa. Duarit ovat Bhutanin parhaiten maanviljelyyn sopivaa aluetta. Riisiä ja muita peltokasveja kasvatetaan tasangoilla ja kukkulanrinteillä 1 200 metriin asti.
Fyysinen maantiede > Joet

Keski-Bhutanin vuoristot muodostavat rotkoja maan suurelle jokiverkostolle. Maassa vaikuttaa neljän suuren joen vesistö. Merkittävimmät joet ovat Drangme Chhu, Puna Tsang Chhu, Wang Chhu ja Amo Chhu. Jokainen saa alkunsa Himalajalta ja laskee Brahmaputraan, joka yhtyy Bangladeshin alueella Gangesin, jonka jälkeen vedet laskevat Intian valtameren Bengalinlahteen. Suurin vesistö on Drangme Chhu -joella, joka virtaa Bhutaniin Intian Arunachal Pradeshin puolelta. Joen valuma-alue käsittää suurimman osan Bhutanin itäosasta. Alajuoksulla Duaarien alueella jokea kutsutaan nimellä Manas Chhu.
Bhutanin luoteisosasta saa alkunsa Puna Tsang Chhu, eli Sankoshjoki. Joen alkulähde on Himalajan korkeimmilla alueilla, mistä sulamisvedet virtaavat Mo Chhu ja Pho Chhu jokia pitkin Punakhan kaupunkiin, missä joet yhtyvät Puna Tsang Chhu -joeksi, eli Sankoshjoeksi. Joki virtaa etelään ja Länsi-Bengaliin Intian puolelle. Wang Chhu ja Amo Chhu joet saavat alkunsa Tiibetistä. Näistä Wang Chhu joki virtaa läntisen Keski-Bhutanin läpi kohti Duaareja ja edelleen Länsi-Bengaliin. Amo Chhu, eli Torsa Chhu, virtaa Länsi-Bhutanin läpi ennen kuin se levenee rajusti ennen Phuentsholingin kaupunkia ja Intian rajaa.
Fyysinen maantiede > Jäätiköt

Kaikille joille tärkeä uusiutuva vesilähde ovat Pohjois-Bhutanin jäätiköt, jotka kattavat noin 10 % maan pinta-alasta. Vuorille sataa talvisin tuoretta lunta, joka keväällä ja kesällä hitaasti sulaessaan ruokkii maan jokia. Joet tuovat jäätiköiltä miljoonia litroja sulamisvesiä alajuoksun jokiallasalueille vuosittain. Kun tähän lisätään monsuunikauden runsaat sateet, tuhoisien tulvien riski kasvaa suureksi.
Bhutanin jäätiköt muodostavat useita jäätikköjärviä. Jäätikköjärvien murtuminen aiheuttaa Bhutanille suuren riskin. Ilmastonmuutoksen seurauksena Himalajan jäätiköt sulavat entistä nopeammin ja jäätikköjärviä syntyy useammin. Järven reunojen murtuessa vesimassat syöksyvät alas laaksoihin ja tuhoisat jäätikköjokitulvat vievät mukanaan kokonaisia kyliä ja tuhoavat siltoja ja teitä. Ilmastonmuutoksen vuoksi tuhoisien jäätikköjokitulvien riski on kasvanut. Laukaisevana tekijänä jäätikköjärven murtumiselle voivat olla maanjäristykset, jotka murtavat jäätikön. Näin kävi vuonna 2015, kun Intian Assamin puolella tapahtuneen maanjäristyksen seurauksena Thorthormin jäätikköjärvi murtui ja vedet vyöryivät alas laaksoon. Toistaiseksi Bhutanin tuhoisin jäätikköjärven murtumisesta seurannut tulva tapahtui vuonna 1994, jolloin 20 ihmistä menehtyi ja tulva vei mukanaan karjan ja viljelysmaat ja talot ja infrastruktuurin.
Fyysinen maantiede > Laaksot

Jäätiköiden sulamisvesien ja monsuunisateiden ruokkimat joet ovat kaivertaneet vuorten väliin useita laaksoja. Keskiosissa maata, missä ilmasto on viljelylle suotuisin, laaksot ovat etenkin keskiosissa maata tiheästi asuttuja ja viljeltyjä. Lähes jokaisessa asutetussa laaksossa on oma dzonginsa. Vuorten erottamilla eristyneimmillä seuduilla, laaksojen rinteillä asuu joitakin eristyneitä etnisiä ja kielellisiä vähemmistöjä, joiden populaatio käsittää alle tuhat ihmistä.
Ilmasto

Bhutanin ilmasto on eteläisillä tasangoilla kosteaa ja subtrooppista, lauhkeaa Himalajan laaksoissa keskisen Bhutanin alueella ja kylmä arktinen ilmasto vaikuttaa pohjoisosan vuoristossa. Lämpötilat vaihtelevat korkeuden mukaan. Maan keskisessä länsiosassa, 2 200 metriä merenpinnan yläpuolella sijaitsevassa Thimphussa, lämpötilat vaihtelevat 15 °C ... 26 °C välillä kesäajan monsuunikauden aikana, mutta laskevat tammikuussa noin −4 °C ... 16 °C:n välille. Suurin osa maan keskiosasta on viileää ja lauhkeaa ympäri vuoden. Etelässä kuuma ja kostea ilmasto pitää lämpötilan välillä 15 °C ... 30 °C ympäri vuoden. Laaksoissa lämpötilat voivat kohota 40 °C:een kesän aikana.
Vuosittaiset sademäärät vaihtelevat suuresti eri puolilla maata. Pohjoisen kylmässä ilmastossa saadaan vain noin 40 mm sadetta vuodessa. Sade tulee lähinnä lumena. Lämpimillä keskialueilla sataa keskimäärin noin 1 000 mm vuodessa. Subtrooppisessa etelässä sadetta voidaan joillakin alueilla saada 7 800 mm vuodessa, mikä on taannut kasvuolosuhteet trooppiselle metsälle tai savannilla.
Pääkaupungissa Thimphussa talvikuukaudet joulukuusta helmikuuhun ovat kuivia. Vuoden sateisimmat ajat ovat heinä-elokuussa.
Luonto

Bhutanin kasvillisuus vaihtelee merkittävästi maan subtrooppisen, lauhkean ja Himalajan arktisen ilmaston alueilla. Eteläisimmässä osassa maata, Duaarien tasangoilla ja viereisillä kukkuloilla kasvaa tiheää heinäkasvustoa, jota käytetään paperi- ja selluteollisuuden raaka-aineena. Vuorten rinteitä 900–1800 metrin korkeudella hallitsevat mäntymetsät ja harvakseltaan kasvavat tammet. Korkeammilla alueilla kasvavat monenlaiset mäntypuut, tammet, pähkinäpuut, alppiruusut, saarnit, poppelit, pajut, haavat ja magnoliat. Arvokkaimmat metsät sijaitsevat 1800–2700 metrin korkeudella. Näissä metsissä kasvavat sypressit, kuuset ja katajat. Koivuja esiintyy 4 200 metrin korkeudelle asti. Tätä korkeammalla kasvaa korkeilla alueilla menestyviä pensaita ja ruohoja.
Bhutanissa on tavattu noin 700 eri lintulajia ja 200 nisäkäslajia. Suurista nisäkkäistä muun muassa sambarhirvi, gauri, vesipuhveli, intiansarvikuono, aasiannorsu, vuorisusi, kultalanguri, lakkilanguri, kultapanda, puuleopardi ja bengalintiikeri, elävät Manas ja Sankosh -jokien alueilla Bhutanin keski- ja itäosissa, sekä metsäpeitteisillä kukkuloilla. Korkeammalla vuoristossa elävät muun muassa takini, lumileopardi, puolilammas ja murmelit.
Monet eläinlajit ovat uhanalaisia ja maahan on ainutlaatuisen kulttuuriperinnön suojelemiseksi perustettu monia kansallispuistoja, joista laajin on yli 4 300 km2 laajuinen Jigme Dorjin kansallispuisto maan luoteisosassa. Kansallispuiston alue ulottuu kolmelle ilmastovyöhykkeelle 1400–7000 metrin korkeudella.
Bhutanin topografinen kartta.
Gangkhar Puensum on Bhutanin korkein vuori.
Pha Chhu ja Mo Chhu joet yhdistyvät Puna Tsang Chhu joeksi Punakhan dzongin kohdalla.
Manasjokea Manasin kansallispuistossa.
Jäätikön peittämä, yli 7000 m korkea vuori Jomolhari, sijaitsee Bhutanin ja Tiibetin raja-alueella.
Haan laaksoa Länsi-Bhutanissa.
Bhutanilaista mäntymetsää.
Takini on Bhutanin kansalliseläin.
Bitinskoje (Pljussa)

| Bitinskoje Битинское |
| --- | --- |
Maanosa:  Eurooppa
Valtiot:  Venäjä
Alue:  Pihkovan alue
Piiri:  Pljussan piiri
Koordinaatit:  58°29′09″N, 28°54′16″E
Vesistöalue ja valuma-alueen tietoja
Päävesistöalue:  Narvanjoen vesistöalue
Valuma-alue:  Tšornajan valuma-alue (Pljussa)
Laskujoki:  Korytnja Tšornajaan
Järvinumero:  01030000411102000025097
Mittaustietoja
Pituus:  1,9 km 
Leveys:  1,2 km 
Pinta-ala:  1,04 km² 
Tilavuus:  0,003 km³ 
Keskisyvyys:  3 m 
Suurin syvyys:  8 m 
Valuma-alue:  10,2 km² 
 fiBitinskoje 
Bitinskoje (ven. Битинское) on järvi Luoteis-Venäjällä Pihkovan alueella Strugi-Krasnyjen- ja Pljussan piirien välisellä raja-alueella.
Maantietoa

Järvi on 1,9 kilometriä pitkä, 1,2 kilometriä leveä, ja sen pinta-ala on 1,04 neliökilometriä eli 104 hehtaaria. Sen keskisyvyys on noin 3 metriä, syvin kohta 8 metriä. Järvi sijaitsee metsäalueella, joka jää laajan suoalueen eteläpuolelle. Lähimmät kylät sijaitsevat kolmen (ven. Заборовка, Zaborovka), kuuden (ven. Новоселье, Novoselje) ja viiden kilometrin päässä (ven. Волково, Volkovo).
Luontoarvoja

Järven korpimetsien ympäröimät rannat päättyvät hyllyvälle turvesuolle. Järven kalastoon kuuluvat ainakin ahven ja mutakala.
Historiaa

Järven lähialueella sijaitsee kumpukalmisto, joka ajoitetaan ensimmäiselle esikristilliselle vuosituhannelle. Vanhoista keskiaikaisista verokirjoista tiedetään myös, että alueella on sijainnut verotettavia kyliä. Vielä 1930-luvulla seudulla on asunut virolaisia, ja vuonna 1937 seudulla oli jopa 60 taloa käsittävä kyläyhteisö. Se kuitenkin hajotettiin viimeistään vuonna 1939.
Vesistösuhteita

Järvi sijaitsee Narvanjoen vesistöalueessa Pljussan valuma-alueella, jonka sivujoen Tšornajajoen valuma-alueeseen se kuuluu. Järvestä lähtee Korytnjaoja itään päin, ja se yhtyy muutaman kilometrin päässä Tšornojejärvestä tulevaan Tšornajajokeen, joka samalla alkaa kaartaa kohti itää. Tšornaja yhtyy parinkymmenen kilometrin päässä pääuomaansa Pljussaan. Järven valuma-alueen koko on 10,2 neliökilometriä, vaikka eräissä lähteissä se on ilmoitettu olevan 8,4 neliökilometriä.
Huomautuksia

1 2 3  Kohteen pituus, leveys ja ympäristön kasvillisuus ja asutus on tarkistettu Google Earth -karttapalvelusta käyttäen löytyneitä järven koordinaatteja.
1 2 3 4 5 6 7 8  Teksti on osittain käännös venäjänkielisestä artikkelista ru:Битинское, jonka tiedot on vielä tarkistamatta muista lähteistä.
↑  Tilavuus on laskettu keskisyvyyden ja pinta-alan avulla.
Käännös suomeksi
Joseph Cotten

| Joseph Cotten |
| --- | --- |
 Joseph Cotten elokuvan Epäilyksen varjo (1943) trailerissa.
Henkilötiedot
Koko nimi:  Joseph Cheshire Cotten
Syntynyt: 15. toukokuuta 1905  Petersburg, Virginia
Kuollut: 6. huhtikuuta 1994 (88 vuotta)  Los Angeles, Kalifornia
Ammatti:  näyttelijä
Puoliso:  Lenore Kipp (1931–1960) Patricia Medina (1960–1994)
Näyttelijä
Aktiivisena:  1932–1981
Aiheesta muualla
IMDb 
Elonet
Joseph Cotten elokuvassa Mahtavat Ambersonit (1942)
Joseph Cheshire Cotten (15. toukokuuta 1905 Petersburg, Virginia, Yhdysvallat – 6. helmikuuta 1994 Los Angeles, Kalifornia, Yhdysvallat) oli yhdysvaltalainen näyttelijä.
Ura

Cotten aloitti uransa Broadwaylla mm. näytelmissä Skandaalihäät ja Kaunis Sabrina. Teatterista hän jatkoi uraansa elokuviin. Kuuluisimmiksi muodostuivat Orson Wellesin kanssa tehdyt elokuvat Citizen Kane (Citizen Kane, 1941), Mahtavat Ambersonit (The Magnificent Ambersons, 1942) ja Kolmas mies (The Third Man, 1949). Sen lisäksi hän näytteli 40-luvulla muun muassa elokuvaklassikossa Kaasuvalo (Gaslight, 1944) Ingrid Bergmanin ja Charles Boyerin kanssa, sekä kahdessa Alfred Hitchcockin elokuvassa Epäilyksen varjo (Shadow of a Doubt, 1943) ja Kauriin merkeissä (Under Capricorn, 1949). 50-luvulla hän näytteli muun muassa Marilyn Monroen kanssa elokuvassa Niagara (Niagara, 1953).
Joseph Cotten on saanut elokuvaurastaan tähden Hollywood Walk of Famelle.
Yksityiselämä

Joseph Cotten oli Orson Wellesin hyvä ystävä aina Wellesin kuolemaan asti. Hän toimi Wellesin bestmanina Orsonin ja Rita Hayworthin häissä vuonna 1943. Joseph Cotten oli elämänsä aikana kaksi kertaa naimisissa. Ensin Lenore Kippin kanssa vuodesta 1931 vuoteen 1960, jolloin Lenore kuoli. Vuonna 1960 hän meni naimisiin Patricia Medinan kanssa ja tämä avioliitto kesti aina Cottenin kuolemaan asti. Cottenilla ei tiettävästi ollut omia lapsia. Hän kuoli keuhkokuumeeseen 88-vuotiaana, mutta sairasti samaan aikaan myös kurkkusyöpää.
Valikoitu filmografia

Citizen Kane (Citizen Kane, 1941)
Lydia (Lydia, 1941)
Mahtavat Ambersonit (The Magnificent Ambersons, 1942)
Epäilyksen varjo (Shadow of a Doubt, 1943)
Matka kauhuun (Journey Into Fear, 1943)
Ikuisesti sinun (Hers to Hold, 1943)
Kaasuvalo (Gaslight, 1944)
Kunnes palaat (Since You Went Away, 1944)
Salatut kahleet (I'll Be Seeing You, 1944)
Kohtalokkaat kirjeet (Love Letters, 1945)
Kaksintaistelu auringossa (Duel in the Sun, 1946)
Farmarin tytär (The Farmer's Daughter, 1947)
Jennien muotokuva (Portrait of Jennie, 1948)
Kolmas mies (The Third Man, 1949)
Kauriin merkeissä (Under Capricorn, 1949)
Synnin pauloissa (Beyond the Forest, 1949)
Syyskuinen romanssi (September Affair, 1950)
Punanahkojen kosto (Two Flags West, 1950)
Kulje hiljaa, muukalainen (Walk Softly, Stranger, 1950)
Puoliksi enkeli (Half Angel, 1951)
Pekingin pikajuna (Peking Express, 1951)
Musta viitta (The Man with a Cloak, 1951)
Kesytön rajaseutu (Untamed Frontier, 1952)
Teräsansa (The Steel Trap, 1952)
Niagara (1953)
Suunniteltu murha (A Blueprint for Murder, 1953)
Pullonpohja (The Bottom of the Bottle, 1956)
Hehkuvaa vihaa (The Halliday Brand, 1957)
Punainen enkeli (The Angel Wore Red, 1960)
Viimeinen auringonlasku (The Last Sunset, 1961)
Murha asuu sydämessä (Hush... Hush, Sweet Charlotte, 1964)
Viimeiset urhot (The Great Sioux Massacre, 1965)
Lain väärällä puolella (The Money Trap, 1965)
Tramplers - tappavan aseen hetki (Gli uomini dal passo pesante, 1965)
Vehkeilijä Hollywoodissa (The Oscar, 1966)
Rio Hondon kuolemanloukku (I crudeli, 1967)
Timantti-Jack (Jack of Diamonds, 1967)
Petulia (Petulia, 1968)
Liian paljon - liian nuorena (The Grasshopper, 1970)
Tora! Tora! Tora! (Tora! Tora! Tora!, 1970)
Vampyyrin kosto (The Abominable Dr. Phibes, 1971)
Verinen paroni (Gli orrori del castello di Norimberga, 1972)
Korkeat panokset (Lo Scopone scientifico, 1972)
Maailma vuonna 2022 (Soylent Green, 1973)
Hyökkäys tukikohtaan (Twilight's Last Gleaming, 1977)
Kaappaus Bermudan kolmiossa (Airport '77, 1977)
Karavaani (Caravans, 1978)
Ihmislaboratorio (L'isola degli uomini pesce, 1979)
SOS Concorde lento 128 kutsuu (Concorde Affaire '79, 1979)
Guyanan joukkomurha (Guyana: Crime of the Century, 1979)
Älä katso taaksesi! (Delusion, 1980)
Ruumisauto (The Hearse, 1980)
Portti ikuisuuteen (Heaven's Gate, 1980)
Kirjallisuutta

Siimes, Iida: ”Tuntematon Joseph Cotten”. Filmihullu 5/2019.
Aiheesta muualla

Joseph Cotten Internet Movie Databasessa. (englanniksi)
Joseph Cotten NNDB:ssä
Joseph Cotten's biographic sketch at Find A Grave
Tribute Site (Arkistoitu – Internet Archive)
Wikimedia Commonsissa on kuvia tai muita tiedostoja aiheesta .
Avainhenkilö

Avainhenkilö on kuka tahansa sellainen henkilö, jota organisaatio erityisesti arvostaa, ja jonka työpanoksella on erityinen merkitys organisaation tuloksellisuudelle. Hän voi yhtä hyvin olla johtaja, ulkomailla matkustava myyntimies, toimihenkilö kuin tavallinen työntekijäkin. Avainhenkilö on ihminen, jota halutaan palkita hyvistä suorituksista, jonka terveydestä ja jaksamisesta organisaatiossa erityisesti ollaan huolissaan ja jonka halutaan säilyttävän työkykynsä ja elämänhallintansa mahdollisimman hyvänä aina eläkeikään asti.
Lähde

↑  Activity Stones (Arkistoitu – Internet Archive)
Julius Lyly

| Julius Lyly |
| --- | --- |
 Julius Lyly 1890-luvulla.
Henkilötiedot
Muut nimet:  Julius Anselm Lyly
Syntynyt: 19. marraskuuta 1856 Kuopio
Kuollut: 6. kesäkuuta 1903 (46 vuotta) Berliini
Ammatti:  toimittaja, lehtori
Muut tiedot
Koulutus: filosofian tohtori
Julius Anselm Lyly (vuoteen 1883 Bergh; 19. marraskuuta 1856 Kuopio – 6. kesäkuuta 1903 Berliini) oli suomalainen toimittaja, lyseon lehtori ja suomalaisuusliikkeen poliitikko.
Elämäkerta

Lylyn vanhemmat olivat Limingan kirkkoherra, teologian tohtori Julius Immanuel Bergh ja Olivia Wilhelmina Bergroth. Hän pääsi ylioppilaaksi 1876 ja valmistui filosofian kandidaatiksi 1882, lisensiaatiksi 1889 ja tohtoriksi 1890. Lyly väitteli filosofian tohtoriksi ensimmäisellä suomenkielisellä filosofian väitöskirjalla, jonka nimenä oli Plootinos sielun substantsiaalisuudesta.
Lyly toimi Helsingin suomalaisen alkeisopiston latinan ja suomen kielen opettajana 1884–1885, Hämeenlinnan normaalilyseon opettajana 1885–1887, Turun klassillisen lyseon latinan ja kreikan kollegana 1888–1889 sekä Viipurin klassillisen lyseon lehtorina 1889–1903. Opettajan työn ohella hän oli Viipurin Sanomien toimittajana 1889–1893 ja päätoimittajana 1893–1903.
Lyly oli Viipurin kaupunginvaltuuston jäsenenä 1896–1899 ja 1900–1903. Hän oli Viipurin työväenyhdistyksen puheenjohtajana 1891–1903 ja kuului kagaalin johtohenkilöihin Itä-Suomessa. Puoluekannaltaan Lyly oli lähinnä vasemmistolainen nuorsuomalainen. 1900-luvun alussa hänet karkotettiin Suomesta hänen vastustettuaan Nikolai Bobrikovin sortohallitusta ja vaadittuaan työväestön aseman kohentamista. Lyly teki itsemurhan Saksassa 1903. Hänen hautajaisistaan Viipurissa muodostui suuri mielenilmaus venäläistä sortohallintoa vastaan.
Julius Anselm Lyly oli vuodesta 1885 naimisissa näyttelijä Ada Sofia Cajanderin (1864–1942) kanssa.
Teoksia

Plootinus sielun substantsiaalisuudesta, väitöskirja.  Helsinki 1889
Suomen kansalais-katkismus.  1902
Aiheesta muualla

Sainio, Venla: / Lyly, Julius (1856–1903). Kansallisbiografia-verkkojulkaisu (maksullinen).  11.10.2000. Helsinki:  Suomalaisen Kirjallisuuden Seura.
Benn Pitman

Benn Pitman (1822–1910) oli englantilais-yhdysvaltalainen pikakirjoittaja. Hän opetti pikakirjoitusta, julkaisi pikakirjoituskirjoja ja -lehtiä, ja toimi myös eri taideaineiden opettajana.
Pitman kouluttautui arkkitehdiksi, mutta omistautui pian pikakirjoitukselle. Kymmenen vuoden ajan 1843–1852 hän kiersi ympäri Britanniaa opettamassa veljensä Isaac Pitmanin kehittämää pikakirjoitusjärjestelmää. Eri kaupunkeja kertyi kolmisenkymmentä, ja kussakin hän viipyi yhdestä kuuteen kuukautta.
Veljensä pyynnöstä Pitman muutti vuonna 1853 Yhdysvaltoihin levittämään pikakirjoitusjärjestelmää sinnekin. Hän asettui Cincinnatiin Ohioon, ja perusti sinne pikakirjoituskoulun nimeltään Phonographic Institute. Pitman julkaisi pikakirjoituslehteä ja pikakirjoitusoppaita, joita myytiin kaikkiaan satojatuhansia kappaleita. Hän toimi pikakirjoittajana useissa tunnetuissa oikeudenkäynneissä, muun muassa presidentti Lincolnin murhaoikeudenkäynnissä, ja julkaisi näistä painettuja oikeudenkäyntiraportteja.
1870-luvulta lähtien Pitman luennoi Cincinnatin yliopistossa taiteesta ja kirjankuvitusmenetelmistä.
Bethesda Softworks

| Bethesda Softworks |
| --- | --- |

Yritysmuoto:  tytäryhtiö
Perustettu:  1986
Perustaja:  Christopher Weaver
Avainhenkilöt:  Vlatko Andonov
Kotipaikka:   Rockville, Maryland
Toimiala:  videopeliteollisuus
Tuotteet:  videopelit
Emoyhtiö:  ZeniMax Media
Kotisivu:  www.bethesda.net
Infobox OKVirheellinen NIMI-arvo: 
Bethesda Softworks on vuonna 1986 perustettu yhdysvaltalainen videopelejä julkaiseva yritys. Se on osa ZeniMax Media -yhtiötä, jonka on omistanut Microsoft vuodesta 2021 lähtien.
Bethesda Game Studios on yhtiön videopelejä kehittävä osasto, jonka johtaja on Todd Howard. Bethesda Game Studios on perustettu vuonna 2001.
Bethesda tunnetaan parhaiten Fallout- ja The Elder Scrolls -pelisarjoistaan, tosin Fallout ei ole alun perin Bethesdan omaa tuotantoa, sillä se osti vuonna 2004 Fallout-pelisarjan oikeudet itselleen talousvaikeuksista kärsivältä Interplaylta.
Bethesda on käyttänyt Gamebryo-pelimoottoria muun muassa Fallout 3 -pelissään, mutta on myös kehittänyt alun perin The Elder Scrolls V: Skyrim -peliään varten oman pelimoottorinsa. Se on nimeltään Creation Engine, ja on kuitenkin kehitetty Gamebryo-pelimoottorin pohjalta.
Historia > Elder Scrolls

Eräiden huonojen pelien ja virheiden jälkeen yhtiön kehitystiimi putosi kuuteen henkilöön, jonka jälkeen yhtiö sai tilaisuuden tehdä The Elder Scrolls III: Morrowindin. Morrowindin menestyksen myötä yhtiö pystyi panostamaan enemmän seuraavaan The Elder Scrolls IV: Oblivioniin sekä hankkimaan Fallout-sarjan lisenssin. Oblivionin kehitykseen oli käytettävissä neljä vuotta aikaa ja kehitysryhmä käytti enemmän riskien harkintaa kuin Morrowindin kohdalla. The Elder Scrolls V: Skyrim on yhtiön menestynein pelin vuoteen 2020 mennessä. Skyrimin menestyksen syiksi arvioidaan muun muassa saatavuus (alustat olivat kypsyneet ja useammalla ihmisellä oli pääsy niin) sekä laajempi trendi, johon liittyy Game of Thrones -sarjan alkaminen samana vuonna kuin pelin julkaisu. Todd Howardin mukaan pelit ovat parhaimmillaan asettaessa ihmiset maailmaan ja sen reagoidessa pelaajien tekemisiin. Elder Scrolls -sarjan suosioon lasketaan käsin tehdyt maailmat Morrowindistä lähtien vastakohtana proseduraalisesti generoituihin, kuten sarjan vanhemmissa Arena- ja Daggerfall-peleissä. Joitakin sisältöelementtejä luodaan automatisoidusti, mutta olennaisimmat ovat kehittäjien tekemiä tai viimeistelemiä.
Historia > Fallout

Morrowindin menestyksen myötä yhtiö halusi laajentaa ja post-apokalyptinen maailma oli suunnitelmien kärjessä: Fallout-sarja oli ollut hiljaisuudessa jonkin aikaa, mutta Bethesda sai hankittua oikeudet siihen Interplayltä. Falloutia kuvataan täsmällisemmän tarinan kertomisena kuin The Elder Scrolls -sarjaa, jossa hahmon taustatarina on avoin ja vapaana pelaajalle.
Bethesda Softworksin pelit > Bethesdan kehittämät, ulkoisesti julkaistut pelit

| Vuosi | Nimi | Lajityyppi | Alusta | Julkaisija |
| --- | --- | --- | --- | --- |
| 1991 | Home Alone | toiminta | NES | THQ |
| 1991 | Where’s Waldo? | pulmapeli | NES | THQ |
| 2004 | High Rollers Casino | korttipeli | Xbox | Mud Duck Productions |
| 2006 | The Elder Scrolls IV: Oblivion | toimintaroolipeli | Windows, Xbox 360 | 2K Games |
| 2007 | The Elder Scrolls IV: Oblivion | toimintaroolipeli | PlayStation 3 | Ubisoft |
| 2007 | The Elder Scrolls IV: Oblivion (Game of the Year Edition) | toimintaroolipeli | Windows, Xbox 360, PlayStation 3 (US) | 2K Games |